Jakob Lines

Jakob Lines Ab – Varustamoyhtiö Jaakon Linja Oy oli pietarsaarelainen varustamo, joka harjoitti laivaliikennettä Pohjanlahdella. Yhtiö perustettiin vuonna 1969, ja toiminta jatkui aina vuoteen 1989 asti, jolloin Vaasanlaivat osti sen ja jatkoi reittien ajamista oman nimensä alaisuudessa. 
Jakob Linesin liikennöimä pääreitti oli Pietarsaaresta Ruotsin Skellefteåhon, jota Pietarsaaren kaupunki mainosti 1980-luvun alussa maailman pohjoisimpana laivalinjana. Jakob Linesilla oli 1980-luvun keskivaiheilla reitti myös Pietarsaaresta Örnsköldsvikiin ja kesästä 1986 alkaen Kokkolasta Skellefteåhon. 
Esimerkiksi kesällä 1973 Jakob Lines liikennöi toukokuun puolestavälistä alkaen ostamallaan ja muokkaamallaan höyrylaiva "Bore Nordilla", joka oli entinen "S/S Birger Jarl" varustettuna nyt uudella 30 auton autokannella. Alkukesästä se lähti Pietarsaaresta Skellefteåhon sunnuntaisin, tiistaisin ja torstaisin ja palasi seuraavana päivänä. Lisäksi oli edestakainen lauantaivuoro. Kesäkuun puolivälistä alkaen se teki päivittäisiä edestakaisvuoroja. Kesällä 1974 laivana oli "Nord Express", joka lähti viiden tunnin ylitykselleen Pietarsaaresta iltapäivisin klo 14 ja palasi seuraavana päivänä puoliltaöin. Kesällä 1975 konepäällystön lakko halvautti ensin Etelä-Suomen ruotsinlaivaliikennettä ja laajeni heinäkuussa myös Jakob Linesin aluksiin. Kesän 1976 laivana piti olla ruotsalaiselta Ånedin Linelta miehistöineen vuokrattu kreikkalaisalus "Achilleus", mutta sen tukholmalaismiehistölle tuli jo juhannuksen aikoihin koti-ikävä ja laiva palasi tutulle Tukholma–Maarianhamina-reitilleen varustamon maksettua sopimussakon. Pian yhtiön osake-enemmistö siirtyi Pietarsaaren kaupungille. Seuraavana laivana toimi "S/S Borea" -nimellä höyrylaiva "Bore", jonka Jakob Lines osti itselleen 1977.
Kesällä 1982 laivana oli "Polar Express" ja lupauksena kuljettaa perhe ja auto Ruotsiin halvemmalla kuin kukaan muu. 1980-luvulla Pohjanlahden ruotsinlaivaliikenteen kilpailu olikin kovimmillaan, kun Jakob Linesin ja Vaasanlaivojen lisäksi pääsi Kaskisista Gävleen ensin Folklinen ja sitten KG-Linen autolautalla. Vuonna 1985 Jakob Lines ja Vaasanlaivat sopivat keskinäisen kilpailun järkeistämisestä niin, että Vaasanlaivat keskittyisi Vaasa–Uumaja-linjaan ja sen eteläpuolisiin kohteisiin ja Jakob Lines sitä pohjoisempiin. Näin Vaasanlaivat lopetti reittinsä Kokkolasta Uumajaan ja Jakob Lines reittinsä Uumajasta etelään sijaitsevaan Örnsköldsvikiin, joka pettyi keskinäisen sopimuksen rikkomiseen uudistettuaan juuri lauttasatamansa.
Suomalaisten ”rasvaretket” halpaa ruotsalaista voita ostamaan toi Jakob Linesille 1990-luvun taitteessa Pohjois-Suomen eläkeläisretkueita, jotka varsinkin syksyisin matkustivat tilausbusseilla reittiä Haaparanta–Skellefteå–Pietarsaari.
Vuonna 1993 Vaasanlaivat sulautettiin sen omistajaan Silja Lineen, jolloin liikennettä Pohjanlahden yli hoidettiin pelkästään sillä nimellä.
Vuonna 2000 Silja Line luopui kokonaan laivaliikenteestä Pohjanlahdella, minkä jälkeen vain RG Line jatkoi liikennettä yhdellä päivittäisellä vuorolla Vaasasta Uumajaan. Tax free -kaupan päättyminen vuonna 1999 Euroopan unionin sisäisessä liikenteessä oli heikentänyt Pohjanlahden autolauttaliikenteen kannattavuutta huomattavasti ja sen jatkuminen turvattiin yhteiskunnan tuella. RG Linen ajauduttua vuonna 2011 konkurssiin ainoa Pohjanlahden ylitse liikennöivä varustamo on RG Linen seuraajaksi perustettu NLC Ferry.